<classify> Mahakama ya Hakimu Mkazi Kisutu, Dar es Salaam imemtaka mdhamini wa aliyekuwa Mbunge wa Singida Mashariki, Tundu Lissu kupeleka uthibitisho wa maendeleo ya afya yake Novemba 21, mwaka huu.Mahakama ilitoa uamuzi huo baada ya kesi ya uchochezi inayomkabili Lissu kukwama kwa miaka miwili kutokana na mshtakiwa kushindwa kuhudhuria mahakamani kwa kile kilichodaiwa yuko kwenye matibabu Ubelgiji. Wakili wa Serikali Estazia Wilson alidai kesi hiyo ambayo iko katika hatua ya kusikilizwa imeshindwa kuendelea kutokana na mshitakiwa kutohudhuria mahakamani kwa sababu zilizoelezwa na mdhamini wake, Robert Katula kuwa ni mgonjwa na hayupo nchini.Baada ya kusikiliza hoja iliyotolewa na Katula, Hakimu Mkazi Mkuu Thomas Simba aliamuru mdhamini huyo afike na uthibitisho wa hali ya afya ya mshitakiwa Novemba 21, mwaka huu kabla hajaahirisha kesi hiyo.Kesi hiyo inayomkabili Lissu na wenzake wanne ambao ni Simon Mkina, Jabir Idrisa na mchapishaji wa Kampuni ya Jamana, Ismail Mehboob ilifunguliwa Juni 14, 2016 kabla Lissu kupigwa risasi na kupelekwa nje ya nchi kwa matibabu. Washtakiwa hao wanakabiliwa na makosa matano ikiwamo kuandika habari za uchochezi jambo ambalo ni kinyume cha Sheria ya Magazeti ya Mwaka 2002.Inadaiwa Januari 12 hadi 14, 2016 jijini Dar es Salaam washtakiwa watatu Lissu, Mkina na Jabir kwa pamoja waliandika habari ya uchochezi yenye kichwa na habari Machafuko yaja Zanzibar. Pia katika shtaka la pili wanadaiwa kuwa Januari 14, 2016 jijini Dar es Salaam walichapisha habari hizo ili kuleta chuki kwa wananchi wa Zanzibar.Naye Mehboob anadaiwa kuwa Januari 13, 2016 katika jengo la Jamana Manispaa ya Ilala jijini Dar es Salaam alichapisha gazeti la Mawio lenye habari za uchochezi. Inadaiwa mshitakiwa huyo pia alichapisha gazeti hilo bila kuwasilisha hati ya sheria ya kiapo kwa Msajili wa Magazeti. Mbali na mashtaka hayo, washtakiwa hao kwa pamoja wanadaiwa kuwa Januari 14, 2016 jijini Dar es Salaam bila ya kuwa na mamlaka yoyote waliwatisha na kuwatia hofu wananchi wa Zanzibar kiasi cha kushindwa kuingia katika marudio ya Uchaguzi Mkuu.  <topic>: KITAIFA 